b"\n_START_ARTICLE_\nEverybody's Trying to Be My Baby\n_START_SECTION_\nThe Beatles' versjon\n_START_PARAGRAPH_\nThe Beatles spilte Perkins' versjon av \xc2\xabEverybody's Trying to Be My Baby\xc2\xbb p\xc3\xa5 konserter i 1961/1962/1964/1965, og det var George Harrison som var vokalist. Siste gang gruppen spilte den i en offentlig konsert, var 31. august 1965 i San Francisco. Etter det var det Harrisons egen komposisjon \xc2\xabIf I Needed Someone\xc2\xbb som var hans vokalbidrag p\xc3\xa5 gruppens konserter._NEWLINE_Et opptak fra 31. desember 1962 da de spilte i Hamburg, ble utgitt p\xc3\xa5 i 1977 p\xc3\xa5 dobbeltalbumet Live! at the Star-Club in Hamburg, Germany; 1962. Lydkvaliteten er d\xc3\xa5rlig._NEWLINE_Gruppen spilte inn sin studio-versjon 18. oktober 1964 i Abbey Road Studios. Kun en tagning var nok. Det eneste p\xc3\xa5legg var en tamburin. Harrisons stemme ble p\xc3\xa5f\xc3\xb8rt masse ekko mens den ble spilt inn. Opptaket ble f\xc3\xb8rst utgitt 4. desember 1964 p\xc3\xa5 gruppens fjerde britiske album Beatles for Sale. I USA ble den utgitt 15. desember 1964 p\xc3\xa5 albumet Beatles '65. Sangen utgjorde siste spor p\xc3\xa5 begge disse nevnte utgivelsene.\n_START_SECTION_\nAnnet\n_START_PARAGRAPH_\nDa gruppen la ut p\xc3\xa5 sin Europa-turne sommeren 1965, startet de opp 20. juni i Paris med konserter b\xc3\xa5de kl 15 og 21. Begge ble kringkastet p\xc3\xa5 fransk radio (den siste p\xc3\xa5 direkten; den f\xc3\xb8rste syv dager senere). Kveldskonserten ble filmet og sent 31. oktober 1965 p\xc3\xa5 fransk fjernsyn, og programmet het Les Beatles. \xc2\xabEverybody's Trying to Be My Baby\xc2\xbb ble spilt p\xc3\xa5 begge disse konsertene._NEWLINE_Anthology 2 kom ut i 1996 og inneholder et opptak fra 15. august 1965 da de spilte p\xc3\xa5 Shea Stadium i New York City. Filmopptak fra denne fremf\xc3\xb8relsen ble med i konsertfilmen The Beatles at Shea Stadium som hadde premiere p\xc3\xa5 1. mars 1966 p\xc3\xa5 BBC._NEWLINE_Det ble ogs\xc3\xa5 gjort profesjonelle lydopptak av gruppen da de holdt to konserter i Los Angeles 29. og 30. august 1965, men \xc2\xabEverybody's Trying to Be My Baby\xc2\xbb ble ikke med p\xc3\xa5 The Beatles at the Hollywood Bowl som kom ut 1977. Opptaket fra den siste av dem har havnet p\xc3\xa5 bootlegs._NEWLINE_Carl Perkins samlet sammen en mengde musikere (deriblant George Harrison, Ringo Starr og Eric Clapton) til TV showet Carl Perkins and Friends: Blue Suede Shoes. Dette skjedde 21. oktober 1985 i London og ble vist p\xc3\xa5 fjernsyn \xc3\xa5ret etter. \xc2\xabEverybody's Trying to Be My Baby\xc2\xbb var en av sangene som ble fremf\xc3\xb8rt og det var George Harrison som sang, mens b\xc3\xa5de han og Perkins bidro begge med gitarsoli. Dette har blitt utgitt p\xc3\xa5 DVD."